ไอเอ็นจีย้ำมั่นใจตราสารหนี้เอเชียแจ่มปีนี้
บลจ.ไอเอ็นจี มั่นใจตราสารหนี้ภูมิภาคเอเชีย ให้ผลตอบแทนที่ดีปีนี้ หลังปัจจัยนอกอื้อ เงินนอกพร้อมซบเอเชียแกร่ง
31 ม.ค. 2555

บลจ.ไอเอ็นจี มั่นใจตราสารหนี้ภูมิภาคเอเชีย ให้ผลตอบแทนที่ดีปีนี้ หลังปัจจัยนอกอื้อ เงินนอกพร้อมซบเอเชียแกร่ง
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี เปิดเผยว่า บลจ.ไอเอ็นจีเสนอขายกองทุนเปิด ไอเอ็นจี ไทย เอเชี่ยน เดบท์ รีจินอล บอนด์ ปันผล ลงทุนตราสารหนี้ประเทศในภูมิภาคเอเชียผ่านกองทุนคต่างประเทศ เปิดขายตั้งแต่วันที่ 30 ม.ค. - 7 ก.พ.นี้ จองซื้อขั้นต่ำ 2,000 บาท ถือเป็นจังหวะที่ดี เนื่องจากเอเชียจะเป็นจุดหมายของเม็ดเงินลงทุน หลังจากที่เศรษฐกิจสหรัฐยังอยู่ในช่วงฟื้นฟู ขณะที่เศรษฐกิจยุโรปยังเผชิญกับวิกฤติหนี้ที่ส่งผลต่ออัตราการขยายตัวทางเศรษฐกิจ
ทั้งนี้ ล่าสุดเมื่อวันที่ 28 ม.ค.ที่ผ่านมา ฟิทช์ เรทติ้งส์ ลดอันดับความน่าเชื่อถือ 5 ประเทศในยูโรโซน รวมถึงอิตาลีและสเปน นอกจากนี้ ธนาคารกลางสหรัฐฯ ประกาศตรึงอัตราดอกเบี้ยนโยบายในระดับต่ำเพื่อฟื้นฟูเศรษฐกิจต่อไปจนถึงปี 2557  ขณะที่ไอเอ็มเอฟประกาศลดการคาดการณ์อัตราการขยายตัวทางเศรษฐกิจของโลกลงเหลือ 3.3% จาก 4% เหตุปัญหาหนี้สาธารณะยูโรโซนยังวิกฤต 
สำหรับการลงทุนระยะยาวในหุ้นไทยยังน่าสนใจ ด้วยนโยบายที่ส่งเสริมการลงทุนจากภาครัฐ ซึ่งกองทุนเปิดไอเอ็นจีไทยอีควิตี้ฟันด์ ซึ่งลงทุนในตราสารทุนในประเทศ สามารถสร้างผลตอบแทนที่โดดเด่นตั้งแต่ต้นปี 2555 จากการไหลเข้าของเม็ดเงินลงทุนของนักลงทุนต่างชาติ จากต้นปีถึงวันที่ 27 ม.ค.2555 ตลาดตราสารหนี้ไทยมียอดซื้อสุทธิ 17,500 ล้านบาท ส่วนตลาดหุ้นไทยมียอดซื้อสุทธิ 3,438.53  ล้านบาท สะท้อนให้เห็นถึงความมั่นใจของนักลงทุนต่างชาติต่อการลงทุนในภูมิภาคเอเชียซึ่งรวมถึงไทย